BANPU เดินเครื่อง COD โรงไฟฟ้าญี่ปุ่น “ชิราคาวะ” 10 MW สัญญาซื้อขาย 19 ปี
BANPU เดินเครื่อง COD โรงไฟฟ้าพลังงานแสงอาทิตย์ “ชิราคาวะ” ในญี่ปุ่นขนาด 10 MW สัญญาซื้อขายไฟฟ้ายาว 19 ปี มีราคารับซื้อไฟฟ้าแบบ FIT 36 เยนต่อกิโลวัตต์ชั่วโมง
BANPU เดินเครื่อง COD โรงไฟฟ้า “ชิราคาวะ” ในญี่ปุ่นขนาด 10 MW สัญญาซื้อขายไฟฟ้ายาว 19 ปี ราคารับซื้อไฟฟ้า FIT 36 เยนต่อกิโลวัตต์ชั่วโมง
17 ม.ค. 2565

นางสมฤดี ชัยมงคล ประธานเจ้าหน้าที่บริหาร บริษัท บ้านปู จํากัด (มหาชน) หรือ BANPU โดยเปิดเผยว่า โรงไฟฟ้าพลังงานแสงอาทิตย์ชิราคาวะ ประเทศญี่ปุ่น ซึ่งบริษัท BRE Singapore Pte Ltd (BRES) บริษัทย่อยของ บริษัท บ้านปูเน็กซ์ จํากัด (Banpu NEXT) (BANPU และบริษัท บ้านปู เพาเวอร์ จํากัด (มหาชน) หรือ BPP ถือหุ้นในสัดส่วนที่เท่ากันร้อยละ 50) ภายใต้โครงสร้างการลงทุนแบบทีเค ในสัดส่วนร้อยละ 100 ได้เปิดดำเนินการเชิงพาณิชย์แล้วเมื่อวันที่ 16 มกราคม 2565
โดยโรงไฟฟ้าดังกล่าว ตั้งอยู่ ณ จังหวัดฟูกูชิมะ มีกําลังการผลิต 10 เมกะวัตต์ ได้เข้าทำสัญญาซื้อขายไฟฟ้ากับบริษัท Tohoku Electric Power Co., Inc. เป็นระยะเวลา 19 ปี มีราคารับซื้อไฟฟ้าแบบ Feed-in-Tariff (FIT) 36 เยนต่อกิโลวัตต์ชั่วโมง โรงไฟฟ้าแห่งนี้สามารถผลิตและจ่ายกระแสไฟฟ้าให้แก่ชุมชนราว 2,000 ครัวเรือน
ทั้งนี้ ปัจจุบัน BANPU มีโครงการผลิตไฟฟ้าจากพลังงานหมุนเวียนทั้งในประเทศไทย ญี่ปุ่น จีน ออสเตรเลีย เวียดนาม และในภูมิภาคเอเชียแปซิฟิก โดยมีกําลังการผลิตตามสัดส่วนการลงทุนรวมทั้งสิ้น 1,140 เมกะวัตต์ซึ่งเปิดดำเนินการเชิงพาณิชย์แล้วตามสัดส่วนการลงทุน 958 เมกะวัตต์
อย่างไรก็ตาม บริษัทฯ ยังคงมองหาโอกาสการลงทุนอย่างต่อเนื่องในภูมิภาคเอเชีย-แปซิฟิก เพื่อให้บรรลุเป้าหมายกําลังการผลิตจากธุรกิจผลิตและจําหน่ายไฟฟ้า 6,100 เมกะวัตต์ ภายในปี 2568 โดยเน้นการลงทุนในตลาดที่มีความเติบโตของความต้องการใช้ไฟฟ้าและมีนโยบายสนับสนุนจากรัฐบาล